作者:曹鄴
標題:翠孤至渚宮寄座主相公
內容:萬裡一孤舟，春行夏方到。骨肉盡單羸，沉憂滿懷抱。羈孤相對泣，性命不相保。開戶山鼠驚，蟲聲亂秋草。白菌緣屋生，黃蒿擁籬倒。對此起長嗟，芳年亦須老。恩門為宰相，出入用天道。忽於摧落間，收得青松操。全家到江陵，屋虛風浩浩。中腸自相伐，日夕如寇盜。其下有孤侄，其上有孀嫂。黃糧賤於土，一飯常不飽。天斜日光薄，地濕蟲叫噪。惟恐道忽消，形容益枯槁。古人於黃雀，豈望白環報。奉答恩地恩，何慚以誠告。